b'\n_START_ARTICLE_\nOdense\n_START_SECTION_\nHistoria\n_START_PARAGRAPH_\nOdense on Tanskan vanhimpia kaupunkeja ja vietti 1000-vuotisjuhliaan 1988. Kaupungin nimi tulee sanoista "Odinin vi" eli "Odinin kulttipaikka" ja viittaa skandinaavimytologian p\xc3\xa4\xc3\xa4jumalaan Odiniin. Kaupunkiin on haudattu Tanskan suojeluspyhimys kuningas Knuut IV (k. 1086), mink\xc3\xa4 vuoksi se oli keskiajalla pyhiinvaelluskohde._NEWLINE_Odensen vanhassa kaupunginosassa on monia vanhoja puutaloja kuten 1600-luvun alussa rakennettu Pernille Lykkes Boder, joka on nykyisin osa kaupunginmuseota. Odensen katedraaliin eli pyh\xc3\xa4n Knuutin kirkkoon on haudattu sen nimikkopyh\xc3\xa4n lis\xc3\xa4ksi kolme muuta kuningasta: Eerik III Lam, Hannu I ja Kristian II. Lis\xc3\xa4ksi kuningas Fredrik IV kuoli Odensen linnassa._NEWLINE_Kirjailija H. C. Andersen vietti nuoruusvuotensa kaupungissa. H\xc3\xa4nen aikaansa se oli Tanskan toiseksi suurin kaupunki, ja Andersen kutsui Odensea pikku K\xc3\xb6\xc3\xb6penhaminaksi._NEWLINE_Odensen kuuluisin n\xc3\xa4ht\xc3\xa4vyys oli vuonna 1935 rakennettu Odinst\xc3\xa5rnet (Odinin torni), joka oli Eiffel-tornin j\xc3\xa4lkeen Euroopan toiseksi korkein torni. Tanskalainen natsij\xc3\xa4rjest\xc3\xb6 r\xc3\xa4j\xc3\xa4ytti tornin vuonna 1944, eik\xc3\xa4 sit\xc3\xa4 ole uudelleenrakennettu.\n_START_SECTION_\nMaantiede\n_START_PARAGRAPH_\nKaupunki sijaitsee Odensejoen (Odense \xc3\x85) rannalla, kolme kilometri\xc3\xa4 merest\xc3\xa4. Yhteys mereen on kaivettu kanavaksi, ja sill\xc3\xa4 oli suuri merkitys kaupungin kehitykselle. Nykyisin sen merkitys kulkuv\xc3\xa4yl\xc3\xa4n\xc3\xa4 on pienentynyt, sill\xc3\xa4 kanava on liian ahdas nykyaluksille._NEWLINE_Kaupunki ulottuu Odensejoen molemmille puolille, ja jokivarsi muodostaa l\xc3\xa4hes yhten\xc3\xa4isen viheralueen. Sen osia ovat Odensen el\xc3\xa4intarha, pallokerho OB:n kent\xc3\xa4t, H.C. Andersenin puisto, mets\xc3\xa4alue Fruens B\xc3\xb8ge ja siirtolapuutarha S\xc3\xb8nderg\xc3\xa5rds Haver._NEWLINE_Vanhakaupunki on joen vasemmalla puolella. T\xc3\xa4rkein ostoskatu on Vestergade._NEWLINE_Odense sijaitsee 147 km K\xc3\xb6\xc3\xb6penhaminasta l\xc3\xa4nteen. K\xc3\xb6\xc3\xb6penhaminan ja Jyllanin v\xc3\xa4linen rautatie kulkee Odensen kautta.'